text: Har du set noget? Politiet søger vidner til skud mod bil
  17 august 2018 kl. 10.05
  Syd- og Sønderjyllands Politi søger vidner, der set noget før, under og efter skud mod en personbil natten til fredag i Esbjerg. Fem anholdte er løsladt.
  Syd- og Sønderjyllands Politi er fortsat i gang med at efterforske en skudepisode mod en personbil natten til fredag i Esbjerg.
  Politiet anholdt i løbet af natten i alt fem personer i forbindelse med skud-episoden på hjørnet af Hermodsvej og Jagtvej i Esbjerg..
  Samtlige personer er blevet løsladt, da politiet og dets jurister vurderede, at mistankegrundlaget ikke var tilstrækkeligt til fremstilling i grundlovsforhør med krav om varetægtsfængsling.
  En række sigtelser er dog opretholdt i sagen. To af de anholdte er således sigtet for overtrædelse af knivloven og våbenloven samt lov om euforiserende stoffer.
  Syd- og Sønderjyllands Politi har siden den første anmeldelse været massivt til stede i nat i de berørte områder, og politiet har efterfølgende øget den tryghedsskabende patruljering i Esbjerg.
   
  Politiet opfordrer desuden borgere, der har oplysninger om hændelsen, til at kontakte 1-1-4.
  